Š T A T Ú T

**„Ocenenia mestskej časti Bratislava-Rusovce“**

**vydaný dňa 11. mája 2021**

**PREAMBULA**

Mestská časť Bratislava-Rusovce so sídlom Vývojová 8, 851 10 Bratislava, IČO: 00304611, konajúca prostredníctvom starostky PhDr. Lucie Tulekovej Henčelovej, PhD. (ďalej aj ako „mestská časť“ alebo „Rusovce“) si považuje za svoju česť oceniť tých, ktorí významným spôsobom podporili mestskú časť, pomáhajú občanom Rusoviec a prispievajú k šíreniu dobrého mena a k rozvoju mestskej časti.

**I.**

1. Ocenenia mestskej časti sú udeľované v rôznych oceňovaných kategóriách (Osobnosť Rusoviec a pod.).
2. Fyzickým alebo právnickým osobám, ktoré sa významným spôsobom zaslúžili o rozvoj Rusoviec a život jeho občanov, ktorí obohatili ľudské poznanie, dosiahli vynikajúce výsledky v niektorej z oblastí ľudskej činnosti, svojou prácou a postojmi prispeli k rozvoju mestskej časti, alebo vynikajúco reprezentovali Rusovce či už v kultúre, alebo v športovej oblasti, môže starostka mestskej udeliť výročnú cenu, ktorá je najvyšším ocenením mestskej časti v danej kategórii.
3. Výročnú cenu oceňovanej kategórie vyjadruje plaketa alebo plastika s príznačným nápisom, rokom udelenia a titulom, menom a priezviskom oceneného.
4. Výročnú cenu oceňovanej kategórie udeľuje starostka mestskej časti. Návrh na udelenie ocenenia starostke predkladá vecne príslušná výberová komisia.
5. Návrhy na ocenenie môžu podávať starostka, poslanci, komisie, obyvatelia Rusoviec samostatne alebo prostredníctvom občianskych združení a organizácií a pod.
6. Návrhy na ocenenie sa podávajú vecne príslušnej výberovej komisii prostredníctvom Miestneho úradu mestskej časti Bratislava-Rusovce písomne (poštou, osobne alebo   
   e-mailom) v termíne a za podmienok uvedených v zverejnenej výzve.
7. Návrh musí obsahovať osobné údaje v požadovanom rozsahu navrhovanej fyzickej alebo právnickej osoby, odôvodnenie predloženého návrhu a súhlas navrhovaného   
   s nomináciou.
8. Návrhy posúdi a odporučí výberová komisia, ktorú určí starostka mestskej časti.
9. O udelení výročnej ceny oceňovanej kategórie sa vydáva listina, ktorú podpisuje starostka mestskej časti.
10. Odovzdanie výročnej ceny oceňovanej kategórie sa vykonáva slávnostným spôsobom na podujatí organizovanom mestskou časťou alebo na rokovaní zastupiteľstva mestskej časti.

**II.**

1. Tento štatút sa vydáva na dobu neurčitú.
2. Spracúvanie osobných údajov dotknutých osôb pre účely oceňovania osobností sa riadi pravidlami zverejnenými na webovom sídle mestskej časti alebo v jej sídle, a to Zásadami ochrany osobných údajov v podmienkach mestskej časti Bratislava-Rusovce[[1]](#footnote-1) zo dňa 01. 08. 2020 v znení neskorších doplní a ich aktuálnych príloh, ktorou je najmä Zoznam spracovateľských činností mestskej časti Bratislava-Rusovce[[2]](#footnote-2).
3. Za organizačné, technické a administratívne zabezpečenie súvisiace s realizáciou ocenení zodpovedá poverený zamestnanec miestneho úradu mestskej časti.
4. Tento štatút nadobúda účinnosť dňom 11. 05. 2021.

V Bratislave dňa 11. mája 2021

**PhDr. Lucia Tuleková Henčelová, PhD., v. r.**

starostka

1. <https://www.bratislava-rusovce.sk/media/files/gdpr/Zasady_GDPR.pdf> [↑](#footnote-ref-1)
2. <https://www.bratislava-rusovce.sk/media/files/gdpr/200818_sk_baru_priloha_c-_1_zoznam_spracovatelskych_cinnosti_final-docx.pdf> [↑](#footnote-ref-2)